ΓΡΑΠΤΗ ΕΡΩΤΗΣΗ E-0160/96 υποβολή: Marianne Thyssen (PPE) προς την Επιτροπή (1 Φεβρουαρίου 1996)

Θέμα: Επέκταση στις ΜΚΟ της απαλλαγής από τις διατάξεις του άρθρου 85, παρ. 1, της Συνθήκης ΕΕ

Σύμφωνα με τους κανόνες της νομοθεσίας περί ανταγωνισμού τα συστήματα εκχώρησης δικαιωμάτων αποκλειστικής εκμετάλλευσης εμπορευμάτων ή υπηρεσιών απαλλάσσονται, βάσει του κανονισμού αριθ. 4087/88 ((ΕΕ L 359 της 28.12.1988, σελ. 46.)), από τους περιορισμούς του άρθρου 85,1 της Συνθήκης ΕΕ, ακόμα και αν περιορίζουν τον ανταγωνισμό. Ο κανονισμός αυτός εφαρμόζεται για επιχειρήσεις οι οποίες συνεργάζονται μέσω ενός τέτοιου συστήματος εκχώρησης δικαιωμάτων.

Όταν όμως μεμονωμένες μικρομεσαίες επιχειρήσεις αποφασίζουν να ενώσουν τις δυνάμεις τους στο πλαίσιο μιας εμπορικης μορφής συνεργασίας, όπως μία οργάνωση αγοράς, ο κανονισμός αριθ. 4087/88 δεν εφαρμόζεται. Μεμονωμένες ΜΚΟ οι οποίες, για να μπορέσουν να αντιμετωπίσουν την πίεση του ανταγωνισμού, ενώνονται π.χ. σε μία οργάνωση αγοράς, υπόκεινται σε διακρίσεις εκχώρησης δικαιωμάτων αποκλειστικής εκμετάλλευσης. Η ερώτησή μου είναι μήπως η Επιτροπή, όταν εξετάζει αν μία συμφωνία συνεργασίας τηρεί τους κανόνες ανταγωνισμού, θα έπρεπε πολύ περισσότερο να θεωρεί ως δεδομένη την οικονομική πραγματικότητα, δηλ. μία αγορά όπου ο ανταγωνισμός λαμβάνει κυρίως χώρα μεταξύ ομάδων επιχειρήσεων, παρά τη νομική δομή αυτών των ομάδων και των επιχειρήσεων που τις αποτελούν;

Σχεδιάζει, επιλέον, η Επιτροπή:

1. να απαντήσει στην απόφαση του Συμβουλίου της 10.10.1994 ((ΕΕ C 294 της 22.10.1994, σελ. 6.)) όπου το Συμβούλιο ζητεί από τα κράτη μέλη και την Επιτροπή να εξετάσουν «κατά πόσο οι κοινοτικοί και οι εθνικοί κανόνες ανταγωνισμού συνεπάγονται ιδιαίτερη πρόσθετη επιβάρυνση για τις ΜΚΟ και κατά πόσο οι ΜΚΟ διαθέτουν δυνατότητες για συνεργασία (π.χ. μέσω αλυσίδων κοινής πώλησης και αγοράς στο πλαίσιο του κοινοτικού δικαίου ανταγωνισμοού)».

2. να προτείνει επίλυση αυτού του προβλήματος στην Πράσινη Βίβλο σχετικά με τις κάθετες συμφωνίες (συμβάσεις), την οποία προτίθεται να δημοσιεύσει;

Απάντηση του κ. Van Miert εξ ονόματος της Επιτροπής (12 Μαρτίου 1996)

1. Η Επιτροπή συμμερίζεται τη γνώμη του αξιότιμου μέλους ότι οι διάφορες μορφές εμπορικής συνεργασίας μεταξύ μικρών και μεσαίων επιχειρήσεων (ΜΜΕ), όπως μια οργάνωση αγοράς, θα έπρεπε να διευκολύνονται. Πράγματι, αυτές οι μορφές συνεργασίας επιτρέπουν στις μικρομεσαίες επιχειρήσεις να ενώσουν τις δυνάμεις τους, είτε μεταξύ τους είτε στο πλαίσιο μιας οργανωτικής υποδομής, ώστε να αντιμετωπίζουν τον ανταγωνισμό από άλλες μορφές εμπορίου.

Μετά την απόφαση του Συμβουλίου της 10ης Οκτωβρίου 1994 ((ΕΕ C 294 της 22.10.1994. )), η Επιτροπή συνέχισε τους προβληματισμούς της σχετικά με τις δυνατότητες διευθέτησης των ισχυόντων κανόνων του ανταγωνισμού ώστε να ευνοηθεί η εμπορική συνεργασία μεταξύ ΜΜΕ.

Οι ισχύουσες διατάξεις (του άρθρου 85 της Συνθήκης ΕΚ καθώς και η πρακτική λήψεως αποφάσεων της Επιτροπής) συμβάλλουν ήδη σε μεγάλο βαθμό προς την επίτευξη του στόχου αυτού, πράγμα που επιτρέπει στην Επιτροπή να λαμβάνει υπόψη τη διάρθρωση των εν λόγω αγορών. Πάντως, οι διατάξεις αυτές θα έπρεπε να συμπληρωθούν με ορισμένα γενικά μέτρα.

Για το σκοπό αυτό, η Επιτροπή αυτή τη στιγμή προετοιμάζει μια τροποποίηση, υπέρ των ΜΜΕ, της ανακοίνωσής της σχετικά με τις συμφωνίες ήσσονος σημασίας ((ΕΕ C 231 της 12.9.1986. )) που δεν εμπίπτουν στην απαγόρευση των συμπράξεων. Όσον αφορά τις πράξεις πέραν του ορίου ευαισθητοποίησης, η Επιτροπή πρόκειται να εξετάσει τις δυνατότητες διεύρυνσης της κανονιστικής της ρύθμισης στον τομέα της χορήγησης απαλλαγής κατά κατηγορίες στις διάφορες μορφές οριζόντιας συνεργασίας μεταξύ ΜΜΕ.

2. Κατά τη διάρκεια του έτους 1996, η Επιτροπή θα δημοσιεύσει το πράσινο βιβλίο σχετικά με τους κάθετους περιορισμούς για το άνοιγμα μιας ευρείας συζητήσεως σχετικά με την εκπόνηση τέτοιων συμφωνιών. Αυτή τη στιγμή είναι πρόωρο να αποφανθούμε σχετικά με το ακριβές περιεχόμενο του εν λόγω Πράσινου Βιβλίου, ιδίως όσον αφορά τις διάφορες μορφές εμπορικής συνεργασίας με τις ΜΜΕ. Σε κάθε περίπτωση, η Επιτροπή θα προβεί σε συζητήσεις σε βάθος σχετικά με την επεξεργασία αυτών των τελευταίων στο πλαίσιο των κανόνων του ανταγωνισμού.